钦定古今图书集成/理学汇编/文学典/第142卷 > 《跋包孝肃公诰词后》前人
## 钦定古今图书集成/理学汇编/文学典/第142卷 > 《跋包孝肃公诰词后》前人

有《包孝肃公诰词》一通，其十五世孙宗礼所藏。宗礼
以古锦装潢成卷，请濂为之题识，濂不敢让，因疏其
事而归之。其云“龙图阁直学士、朝散大夫行尚书兵
部员外郎知池州”者，宋制于庶官之外别加职名，以
厉行义文学之士，出于一时恩旨，非有必得之理。所
谓“龙图阁”则大中祥符中建，在会庆殿西，以奉熙陵
“御书。”直学士，则祥符四年置，班在枢密直学士下。至
祥符六年，始诏结衔于本官之上。尚书兵部员外郎，
即系阶序，初不掌其部务，乃元丰所改。朝请郎若知
池州，则其职事也。其阶自兵部员外郎转刑兵郎中
者，六部分二十四司，其兵、刑、工三部，非历馆职任转
运副使以上者不迁。公尝为京东、河北转运，故有此
擢。然兵部员外郎在前行，刑部郎中在中行，由前行
员外而陟中行郎中，此超迁之法也。其云“中书令、中
书侍郎、刑部员外郎、知制诰臣宣奉行”者，凡中书所
出命令，皆承制画旨以授门下省，令宣之，侍郎奉之，
舍人行之，留其所得旨为底，而谓刑部员外郎知制
诰者，当时三省无定员，故以他官掌之也。其云“翰林
学士兼侍读学士、中书舍人判伟”者，中书舍人凡六
员，亦为所迁官，实不任职。复置知制诰及直舍人院，
主行词命，与学士对掌内外制。舍人有阙，故以学士
兼之。伟当是杨伟时与欧阳修、胡宿、赵概、杨察并为
学士也。其云左右仆射不名者，宋初命相，必曰同中
书门“下平章事”，乃为真拜，而左右仆射皆为空官，相
衔带之，亦以寓禄秩序位品而已。时文彦博以吏部
尚书同平章事，富弼以尚书户部侍郎同中书门下
平章事，其衔当带之，虽不名，必知其为二公也。其云
礼部员外郎知制诰权同判绛、兵部员外郎知制诰
权同判奎、尚书司封员外郎充崇文院检讨。判公著
者，绛乃韩绛，奎乃吴奎。二人者尝以言事被黜，奎知
寿州，绛知河阳府，召还尚书。未久，公著乃吕公著，方
居下僚。后三十年，始与文彦博共秉钧轴，而谓“判与
权同，判”，则真领其执事者也。其云“主事、令史、书令史”
者，三省皆有之，呼为省吏，惟尚书最多，至于六十有
四：都事三，主事六，令史十有四，书令史三十有五，守
当官六，各分房分日而祗事也。其云“都事高允迪受
付吏部”者，盖门下吏上受之中书，下付之尚书，必历
三省而后备，所以诰命联著，三省位衔也。其云“至和
三年八月日下”者，至和止二年，而三年为嘉祐元年。
今云然者，三年九月庚寅命宰臣摄事于太庙，辛卯，
恭谢天地于大庆殿，大赦改元。制下乃八月之初，所
以尚称三年也。唯公居家孝友，立朝刚正，清风峻节，
百世师法，有不待区区末学之所褒赞，姑以旧闻疏
之如右。文质直而无润色，庶使世之读者咸悉其制
焉。公平生迁官凡二十有七，此乃二十一次所授，制
中谓“白云之司”，盖黄帝时以秋官为白云。公迁刑曹，
故《行词》者援其故事云。